סמואל ל. ג'קסון

ביוגרפיה

סמואל ל. ג'קסון נולד בוושינגטון די.סי., וגדל כבן יחיד בצ'טנוגה, טנסי, עם אימו. אביו, אותו פגש פעמיים בלבד במהלך חייו, גר בנפרד מהם, ומת מאוחר יותר מאלכוהוליזם. ג'קסון למד בבתי ספר בהם הייתה הפרדה גזעית בין שחורים ללבנים. החל מכיתה ג' ניגן בקרן יער ובחצוצרה במסגרת מקהלת בית הספר. הוא החל בלימודי ביולוגיה ימית במכללת מורהאוס בג'ורג'יה, ולאחר מכן עבר ללימודי ארכיטקטורה, אך כאשר הצטרף לקבוצת תיאטרון במסגרת לימודיו, החל להתעניין במשחק ושינה את מסלול לימודיו ללימודי דרמה.

פעילות בתנועה לזכויות האזרח

לאחר ההתנקשות במרטין לותר קינג בשנת 1968 נכח ג'קסון בהלווייתו כסדרן. לאחר מכן טס לעיר ממפיס על מנת להשתתף בצעדת מחאה למען שוויון בין-גזעי. בשנת 1969 ג'קסון ומספר סטודנטים נוספים החזיקו מספר חברים מחבר הנאמנים של מכללת מורהאוס כבני ערובה בקמפוס, בדרישה לרפורמה בתוכנית הלימודים ובמדיניות המכללה. המכללה הסכימה בסופו של דבר לשנות את מדיניותה, אך ג'קסון הושעה לשנתיים מהמכללה, והורשע בבית משפט על השתתפותו בפעולה.
בתקופת השעייתו עבד כעובד סוציאלי בלוס אנג'לס. כאשר חזר לאטלנטה, פגש מספר פעילים בתנועת הפנתרים השחורים. ג'קסון סיפר כי חש העצמה מפעילותו בארגון, במיוחד כאשר הקבוצה החלה לרכוש אקדחים. אולם, אימו של ג'קסון שלחה אותו חזרה לאטלנטה לפני שהספיק להיות מעורב בעימות מזוין, לאחר שסוכני FBI אמרו לה שהוא ימות תוך שנה אם ימשיך בפעילותו בתנועת הפנתרים השחורים.

קריירת משחק

ג'קסון החל את דרכו כשחקן תיאטרון, ובהמשך התחיל לשחק גם בסרטי טלוויזיה. הופעת הבכורה שלו בסרט הייתה בסרט ניצול אפרו-אמריקאי. בשנת 1976 עבר מאטלנטה לניו יורק, בה שיחק בהצגות שונות. בתקופה זו התמכר לאלכוהול וקוקאין, וכתוצאה מכך לא המשיך לשחק בהצגות שעלו בסופו של דבר על בימת ברודוויי. בתחילת דרכו כשחקן קולנוע, קיבל הדרכה מהשחקן מורגן פרימן. בשנת 1981 פגש את הבמאי ספייק לי, ומאוחר יותר קיבל תפקידים קטנים בסרטים אותם ביים. בשנת 1990 קיבל תפקיד קטן בסרטו של מרטין סקורסזה, החבר'ה הטובים.
באותה תקופה התמכרותו לסמים החמירה. לאחר שלקח מספר מנות יתר של הרואין, ג'קסון הפסיק להשתמש בסם, וחזר להשתמש בקוקאין. בסופו של דבר משפחתו הכניסה אותו למכון גמילה בניו יורק. כאשר התנקה מסמים, וסיים את טיפול הגמילה, ג'קסון הופיע בסרט קדחת הג'ונגל, וגילם דמות של מכור לקוקאין, תפקיד אותו תיאר כ"קתרטי", עקב החלמתו מההתמכרות שלו באותה תקופה. הופעתו בסרט זה היוותה את פריצת הדרך שלו כשחקן, ולאחר מכן החל לשחק בסרטים מצליחים ומוכרים יותר כגון משחקים פטריוטיים (עם האריסון פורד), מת לצחוק (הסרט הראשון בו קיבל תפקיד ראשי), וסרטו של סטיבן ספילברג, פארק היורה, בו שיחק את ריי ארנולד.

שנות ה-90 ושנות ה-2000

על אף שהופעתו ב"קדחת הג'ונגל" היוותה פריצת דרך עבור ג'קסון, את ההכרה העולמית קיבל כאשר הופיע בסרטו של קוונטין טרנטינו, "ספרות זולה", בתפקיד הרוצח השכיר, ג'ולס ויניפילד. ג'קסון הופתע לגלות שהתפקיד נכתב במיוחד עבורו. על אף שהיה זה סרטו ה-13, התפקיד זיכה אותו בהכרה בינלאומית ובשבחי המבקרים. ג'קסון היה מועמד לפרס אוסקר לשחקן המשנה הטוב ביותר, ולפרס גלובוס הזהב על תפקידו זה. זכה בפרס באפט"א לשחקן הטוב ביותר בתפקיד משנה.
אחרי תפקידו ב"ספרות זולה", ג'קסון קיבל הצעות רבות לתפקידים דומים, והשתתף במספר סרטים כושלים, עליהם קיבל ביקורות צוננות. בסופו של דבר, השתתף בשני שוברי קופות - עת להרוג, עליו היה מועמד לפרס גלובוס הזהב ומת לחיות 3. הופעתו בסרטים אלה הפכו אותו לשחקן שובר קופות, והוא קיבל תפקידים ראשיים בסרטים שונים כגון ג'קי בראון, ספרה והמתווך. בשנת 1999 שיחק בתור מייס ווינדו בטרילוגיה השנייה של מלחמת הכוכבים. בשנת 2000 ג'קסון זכה בכוכב בשדרת הכוכבים של הוליווד, והמשיך לשחק בעשרות סרטים במשך כל העשור הראשון של שנות ה-2000.
ב-2008 חתם ג'קסון על חוזה מיוחד עם מארוול קומיקס, חוזה שאומר שג'קסון יגלם את דמות הקומיקס ניק פיורי בתשעה סרטים שונים של מארוול. ניק פיורי הוא סוכן מיוחד שעומד בראש סוכנות S.H.I.E.L.D הבדיונית ביקום מארוול. ג'קסון כבר הופיע בשבעה סרטים מתוכם: "איירון מן" (2008), "איירון מן 2" (2010), "תור" (2011), "קפטן אמריקה" (2011), "הנוקמים" (2012), "קפטן אמריקה: חייל החורף" (2014) ו"הנוקמים: עידן אולטרון" (2015) ועוד. בשנת (2015) שיחק בסרט משימה סוף לצד  היילי סטיינפלד ולצד ג'סיקה אלבה. בנוסף לכך, גילם את תפקיד הרשע בסרט "המעון של מיס פרגרין לילדים משונים" (2016). הוא שב לתפקידו של פיורי ב-2019 עם "קפטן מארוול" ועם הסרט "ספיידרמן:רחוק מהבית".
באותה שנה שיחק את הנבל הראשי בסרט "קינגסמן: השירות החשאי".
בשנת 2017 השתתף בסרט ההרפתקאות "קונג: אי הגולגולת", אשר מהווה אתחול לסדרת סרטי קינג קונג; סרט הפעולה "XXX: הילוך גבוה" לצד וין דיזל, נינה דוברב וטוני קולט ובסרט קומדיית הפעולה שומר הראש והמתנקש שיחק את המתנקש לצד ראיין ריינולדס.

חיים אישיים

ג'קסון נישא לשחקנית לטניה ריצ'רדסון, אותה פגש בעת לימודיו במכללת מורהאוס, בשנת 1980. בשנת 1982 נולדה להם בת בשם זואי, ומאז הם מתגוררים בלוס אנג'לס. ג'קסון משחק גולף, והוא דואג להכניס סעיף לחוזים בסרטים בהם הוא משחק, שיאפשר לו לשחק גולף בזמן צילומי הסרט. כמו כן, הוא חובב ספורט ומעריץ את קבוצת הכדורסל הקנדית טורונטו ראפטורס וקבוצת הכדורגל האנגלית ליברפול.
בבחירות לנשיאות בשנת 2008 הביע ג'קסון תמיכה במועמד ברק אובמה, שנבחר בסופו של דבר לנשיא ארצות הברית. לדבריו אז, "ברק אובמה מייצג עבורי את כל מה שנאמר לי בילדותי. אני ילד של הפרדה בין-גזעית. כשגדלתי אנשים אמרו לי שאני יכול להיות נשיא, וידעתי שזהו שקר. אבל היום יש לנו נציג... החלום האמריקאי הוא מציאות. כל אחד יכול לגדול ולהיות נשיא." בשנת 2009 ג'קסון ובת זוגו הקימו ארגון צדקה התומך במוסדות חינוך. ניהל בעבר אורח חיים טבעוני.